ເຂົ້າຮ່ວມພິທີມີ ທ່ານນາຍົກລັດຖະມົນຕີຫວຽດນາມ ຫງວຽນຊວນຟຸກ, ການນຳບັນດາອົງການລັດຖະບານຫວຽດນາມ ແລະ ຜູ້ຕາງໜ້າບັນດາອົງການ, ສະຖານທູດ ສປປ.ລາວ ປະຈຳຫວຽດນາມ. ທ່ານທອງລຸນສີສຸລິດ - ນາຍົກລັດຖະມົນຕີປະເທດລາວ ແລະ ຜູ້ຕາງໜ້າລັດຖະບານສປປ.ລາວ ແລະ ບັນດາອົງການຕ່າງໆໄດ້ເຂົ້າຮ່ວມດ້ວຍຮູບການຖ່າຍທອດສົດ.
ກ່າວຄຳເຫັນທີ່ພິທີ, ທ່ານນາຍົກລັດຖະມົນຕີຫງວຽນຊວນຟຸກ ໄດ້ເນັ້ນໜັກວ່າ ຫວຽດນາມຕັດສິນໃຈບໍລິຈາກເຂົ້າຈຳນວນ 1.000 ໂຕນ ໂດຍນ້ຳໃຈສາມັກຄີພິເສດຫວຽດນາມ - ລາວ, ເພື່ອຊ່ວຍໃຫ້ປະຊາຊົນແຂວງສະຫວັນນະເຂດ ສາມາດຜ່ານຜ່າຜົນສະທ້ອນຈາກໄພມະຊາດ ແລະ ກັບຄືນສະຖຽນລະພາບຊີວິດຂອງພວກເຂົາ. ບັນດາອົງການຂອງຫວຽດນາມ ຈະປະສານສົມທົບໃນການຂົນສົ່ງ ແລະ ມອບເຂົ້າສານທີ່ກ່າວມາຂ້າງເທິງໃຫ້ຝ່າຍລາວໂດຍໄວ.
ກິດຈະກຳມອບເຂົ້າສານດັ່ງກ່າວ ທີ່ໄດ້ຈັດຕັ້ງໃນສະພາບການຂອງກອງປະຊຸມສຸດຍອດອາຊຽນຄັ້ງທີ 37, ໄດ້ສະແດງໃຫ້ເຫັນເຖິງນໍ້າໃຈສາມັກຄີຂອງອາຊຽນ ແລະ ຄວາມໝາຍທີ່ແທ້ຈິງຂອງສາຍພົວພັນການຮ່ວມມືແມ່ນໍ້າຂອງ.
ທ່ານນາຍົກລັດຖະມົນຕີລາວ ທອງລຸນສີສຸລິດ ໄດ້ສະແດງຄວາມຂອບໃຈຕໍ່ຫວຽດນາມ ແລະ ໄດ້ເອີ້ວ່າ "ນີິ້ແມ່ນການຊ່ວຍເຫຼືອທີ່ທັນການ" ໃນໄລຍະເວລາທີ່ປະສົບກັບຄວາມຫຍຸ້ງຍາກ. ທ່ານນາຍົກລັດຖະມົນຕີ ທອງລຸນສີສຸລິດ ສະແດງຄວາມສະເທືອນໃຈຕໍ່ກັບການເອົາໃຈໃສ່ຊ່ວຍເຫຼືອຂອງຫວຽດນາມ ໃຫ້ແກ່ ສປປ.ລາວ ເຖິງວ່າ ຫວຽດນາມ ກຳລັງປະສົບກັບຄວາມເສຍຫາຍຢ່າງໜັກ ຈາກໄພນ້ຳຖ້ວມ ແລະ ພາຍຸຢູ່ເຂດພາກກາງ.
ທ່ານນາຍົກລັດຖະມົນຕີ ທອງລຸນສີສຸລິດ ໄດ້ຕີລາຄາສູງການພົວພັນຮ່ວມມືລະຫວ່າງສອງປະເທດ ໃນໄລຍະທີ່ຜ່ານມາ, ຢືນຢັນວ່າ ປະເທດລາວຈະເຮັດຈົນສຸດຄວາມສາມາດຂອງຕົນກັບຫວຽດນາມ ໃນການ “ເພີ່ມພູນຄູນສ້າງສາຍພົວພັນມິດຕະພາບທີ່ຍິ່ງໃຫຍ່, ຄວາມສາມັກຄີພິເສດ ແລະ ການຮ່ວມມືຢ່າງຮອບດ້ານຫວຽດນາມ - ລາວ”.
ໃນເວລາຜ່ານມາ, ຝົນຕົກໜັກໃນທ້າຍເດືອນຕຸລາ ໄດ້ເຮັດໃຫ້ແຂວງສະຫວັນນະເຂດ ໃນພາກໃຕ້ຂອງລາວ ຮັບຜົນກະທົບຕໍ່ປະຊາຊົນຫລາຍກວ່າ 40,000 ຄົນ, ທຳລາຍເນື້ອທີ່ນາຫລາຍພັນເຮັກຕາ ແລະ ຜົນລະປູກອື່ນໆ, ສົ່ງຜົນກະທົບຕໍ່ໜອງປາຫລາຍກວ່າ 2.500 ແຫ່ງ ແລະ ສັດລ້ຽງ 50.000 ໂຕ.
ຄຳຮຸ່ງ